Predkladacia správa

Cieľom informatívneho materiálu „Spotrebiteľský barometer III.“ je informovať vládu o najnovších výsledkoch prieskumu verejnej mienky o spotrebiteľskej atmosfére na Slovensku a v rámci toho priblížiť názory obyvateľov Slovenska na hospodársku situáciu SR, na finančnú situáciu domácností a spotrebiteľské úmysly domácností. Ide o pravidelný prieskum, ktorý Ústav pre výskum verejnej mienky pri Štatistickom úrade SR realizuje v rámci medzinárodného projektu ekonomických a spotrebiteľských prieskumov, koordinátorom ktorých je Generálne riaditeľstvo pre ekonomické a finančné záležitosti (DG ECFIN) Európskej komisie.  

Informatívna správa analyzuje názory obyvateľov na celkovú hospodársku situáciu na Slovensku, na infláciu, nezamestnanosť, možnosti sporenia a väčších nákupov v SR, mapuje očakávania občanov do budúcnosti. Zaoberá sa finančnou situáciou domácností a ich investičnými zámermi. Analyzuje úmysly domácností pri uskutočňovaní väčších nákupov (nábytok, práčka, chladnička) a pri investovaní do stavebných úprav bývania v najbližšom roku. Taktiež sonduje, aké sú plány domácností na kúpu osobného automobilu, na stavbu resp. kúpu domu, chaty, chalupy v najbližších 12 mesiacoch. Okrem porovnania s predchádzajúcimi zisteniami obsahuje i komparáciu s výsledkami členských štátov Európskej únie.

Spotrebiteľský barometer III. je informatívnou správou o stave verejnej mienky, z ktorej nevyplývajú žiadne priame dopady na verejné financie, zamestnanosť, stav životného prostredia a pod.  Štatistický úrad SR poskytol výsledky EÚ, prezidentskej kancelárii SR a predsedovi NR SR. Pripomienkové konanie ďalších ústredných orgánov štátnej správy sa nepredpokladá. Neexistujú ani dôvody, pre ktoré by informácia „Spotrebiteľský barometer III.“ nemohla byť sprístupnená verejnosti prostredníctvom internetu.